Ingcwethi Zezempilo: Tshiyanani Lokuthembela Ulwazi Lwebulenjini Kwezempilakahle
Ukugcwala kolwazi ebulenjini kanye lokusebenza kwabomakhalekhukhwini ukuhambisa imbiko isocial media, sokusenza kube lula ukuthi yiloba ngubani athole ulwazi ngezempilo
BULAWAYO — Uzulu usekhuthazwe ukuthi axwayane lokuthemba ulwazi aluthola ebulenjini lakubomakhalekhukhwini ngezempilakahle ngoba ezikhathini ezinengi kuyabe kudingakala ingcitshi ukuthi zicubungule njalo zichasise ukuthi imbiko le itshoni. Ukumemetheka kwendlela ezintsha zokuhambisa imbiko, ukugcwala kolwazi ebulenjini kanye lokusebenza kwabomakhalekhukhwini ukuhambisa imbiko – isocial media, sokwenze kwaba lula ukuthi yiloba ngubani emphakathini athole ulwazi aludingayo ngesikhatshana nje. Abanye sebekela lokuya kubodokotela lezibhedlela bethembe khona ukuthi nxa betshisa emzimbeni bazakuya kubo omakhalekhukhwini lakuma khomputha abo abaxwayisise ukuthi bangabe behlutshwa kuyini kodwa umphathintambo wezempilakahle lokunakekelwa kwabantwana uDr David Parirenyatwa uthi lokhu kufana lokuzigwaza ngowakho. UDr Parirenyatwa, kanye lezinye ingcitshi ezitshiyeneyo, uthi ulwazi olutholakala kusocial media luvame ukubangamahungahunga, ungeke wabaleqiniso ukuthi luvele kubani yena eluthethe ngaphi. UNkosikazi Emma Mambondiyani, usebenza ukunika uzulu ulwazi ngezempilakahle. Uthi ulwazi lonke olutholakala ebulenjini alungeke lwasetshenziswa ngumuntu ukuthi enze izinqumo ngempilakahle yakhe kodwa kudingeka kuqala ingcitshi, amadokotela labongi ukuthi bachasise ukuthi lokhu akutholayo ebulenjini kutshoni ngempela. Uqhubeke esithi okunye okutholakala ebulenjini kuyethusa ukuthi umuntu angakulandela kumbe akukholwe ulakho ukuzilimaza. Ethi inhlanganiso yakhe iqakathekisa ukufundisa uzulu ngempilakahle lokuqakatheka kokuba lolwazi lweqiniso, ukwenzela ukuthi ubani lobani angaze athatheka ngalokhu akuzwa ngabasiki bebunda. Umongikazi, uNkosazana Tecla Mazibuko, uthi kuqakathekile ukuthi abantu bafundiswe ngokuthi indaba zebulenjini zisebenza njani lokuthi bazi ukuthi lololwazi abaluthola kulindawo luvela ngaphi. Izibhedlela lamakiliniki uthi kulokhu kuyizo indawo lapho othola ulwazi oluqotho ngezempilakahle hatshi lokhu okwalamhla osokugcwele izangoma ezibhula ebulenjini zingaziwa lokuthi zathwasiswa kuwuphi umango. Isakhamuzi sakoBulawayo, uMnumzana Gerald Sikhosana, uthi abantu bangena ebulenjini ngoba uhulumende uvame ukuphatha imikhankaso yezempilakahle engachasisanga akwenzayo. Uthi lokhu kwenza abantu bangene ebulenjini babuzane ukuthi kuvelwe kwenziwani, ngumuthi bani onikwayo njalo usebenze njani kwamanye amazwe. Lokhu kuvamile kakhulu, uthi ikakhulu nxa kukhangelwa imithi ephiwa abantwana ezikolo ngoba akula ozihlupha ngokutshela abazali ukuthi kwenziwani ngasizatho bani. Osakhulayo, uNkosazana Amanda Msipha, uthi abantu badinga ukufundiswa ngendlela ezintsha zokuthola ulwazi ebulenjini ngoba inengi elikholwa konke elikubalayo lenziwa yikuthi alazi ukuthi vele ulwazi lolu luyabe lungene njani ebulenjini. Uthi kudala ontanga babethola izixwayiso kubosowabo okwakuyingozi kodwa lamhla sebethola ukuxwayiswa ebulenjini okuyingozi ngamandla. Isakhamuzi njalo, uNkosikazi Mercy Ndlovu owelokitshini leIminyela, uthi yena uzaqhubeka edinga ebulenjini lapho kukhona okuthile okungahambi kuhle emzimbeni wakhe ngoba kuyamsebenzela. Uthi abongi kanye labodokotela bathi uzulu angakwenzi lokhu ngoba besesaba ukulahlekelwa yinzuzo lapho abantu bengasayibhadala ezibhedlela bezitholela ulwazi abaludingayo ebulenjini kalula nje. Kungaba ngabafundi abadinga ukuqhuba kuhle ezifundweni, kube ngabadinga ukwethekelela endaweni ezithile, abafuna indlela ezintsha zokupheka kumbe abafuna ukuthenga besezindlini zabo, konke lokhu kuyenzeka ebulenjini. Okuqakathekileyo yikuthi uzulu azi ukuthi ulwazi olutholakala ebulenjini luvela ebantwini labo abalamaphutha abo, kungakho bengakabeki impilo zabo ezandleni abangazaziyo, badinge ingcitshi eziyizo ezizakutsho ukuthi lolulwazi luqonde kanganani. Ukusetshenziswa kobulembu kukhanya kuzamemetheka ngamandla lapho abantu beqhubeka bethola omakhalekhukhwini lamakhomputha okwenza kubemqoka ukuthi bazwisise indlela okusebenza ngayo.